Uuden Musiikin Kilpailu

Uuden Musiikin Kilpailu (lyh. UMK) on Ylen järjestämä kaikille musiikintekijöille avoin laulukilpailu, jossa musiikkityyli on vapaa. Kilpailun voittaja edustaa Suomea Eurovision laulukilpailussa.
"Uuden Musiikin Kilpailu" järjestettiin ensimmäisen kerran vuonna 2012, ja se korvasi vuodesta 1961 asti lähetetyn Euroviisukarsinnan.
Seuraava UMK järjestetään vuonna 2026, jonka finaali pidetään 28. helmikuuta 2026 Tampereen areenalla.
Kilpailut.
Uuden Musiikin Kilpailu 2012.
Vuoden 2012 esiraadin jäseniä olivat Jorma Hietamäki (Yle Radio Suomi), Jaako Hurme (Bassoradio), Johan Lindroos (Yle X3M), Sami Häikiö (Music Export Finland), Anna Laine (Radio Helsinki), Pekka Laine (Yle Kulttuuri), Tarja Närhi (Yle Kulttuuri), Tomi Saarinen (YleX), Noora Santavuori (YleX), Susanna Vainiola (Yle Kulttuuri) ja Wallu Valpio (Hitlantis).
Ilmoittautuminen vuoden 2012 "Uuden Musiikin Kilpailuun" käynnistyi 15. elokuuta 2011 ja päättyi syyskuun lopussa. Määräaikaan mennessä ilmoittautumisia saapui 540 kappaletta, joista esiraati valitsi jatkoon 40 parasta kappaletta.
"Uuden Musiikin Kilpailua" alettiin esittää televisiossa tammikuussa 2012. Ohjelma lähetettiin Yle TV2:lla ja Yle HD:lla perjantaisin klo 21.00 27. tammikuuta 2012 – 24. helmikuuta 2012. Esiraadin ja tuomariston valintojen, koesoiton ja klubikeikkojen jälkeen kilpailijat etenivät 25. helmikuuta Helsingin jäähallissa järjestettyyn finaaliin.
"Uuden Musiikin Kilpailun" voittajaksi selviytyi Pernilla Karlsson kappaleellaan "När jag blundar". Kappaleen on säveltänyt ja sanoittanut Jonas Karlsson. Kappale sijoittui ensimmäisessä semifinaalissa 41 pisteellä 12. sijalle eikä näin päässyt finaaliin.
Uuden Musiikin Kilpailu 2013.
Vuoden 2013 tuomariston jäseniä olivat Apulanta-yhtyeen keulakuva Toni Wirtanen, Honey B &amp; the T-Bonesin solisti/basisti, musiikin tohtori ja tutkija, Sibelius-Akatemian popjazz-laulun lehtori ja lauluvalmentaja Aija Puurtinen, mm. European Border Breaker -palkinnolla palkittu rap-artisti ja tuottaja Lasse Mellberg sekä Suomen musiikkimedian vaikutusvaltaisimmaksi henkilöksi nimetty, YleX:n musiikkipäällikkö Tomi Saarinen.
Finaaliin pyrkivät kilpailijat julkistettiin 4. joulukuuta 2012. Kahdestatoista kilpailijoista kaksi pudotettiin pois alkukarsinnoissa ja neljä valittiin finaaliin. Loput kuusi kilpailijaa karsivat neljästä jäljellä olevasta finaalipaikasta semifinaaliksi nimetyissä jatkokarsinnoissa 31. tammikuuta 2013.
"Uuden Musiikin Kilpailun" vuoden 2013 finaali järjestettiin 9. helmikuuta 2013 Barona Areenalla Espoossa.
Uuden Musiikin Kilpailu 2014.
Vuoden 2014 "Uuden Musiikin Kilpailuun" lähetettiin 420 demoa. Uudet tuomarit julkistettiin 4. marraskuuta 2013, ja kilpailu alkoi televisiossa 28. joulukuuta 2013.
Finaaliin pyrkivät kilpailijat julkistettiin 10. joulukuuta 2013. Kahdestatoista kilpailijoista kaksi pudotettiin pois alkukarsinnoissa ja kaksi valittiin suoraan finaaliin. Loput kahdeksan kilpailijaa karsivat kuudesta jäljellä olevasta finaalipaikasta semifinaaliksi nimetyissä jatkokarsinnoissa 25. tammikuuta 2014.
Uuden Musiikin Kilpailu 2015.
Vuoden 2015 "Uuden Musiikin Kilpailu" alkoi 7. helmikuuta 2015.
Vuonna 2015 kilpailussa ei ollut tuomaristoa vaan semifinaaleissa jatkoon päässeet valittiin yleisöäänten perusteella. Finaalissa kilpailijat saavat 90 % pisteistään yleisöäänistä ja loput pisteistä kahdeksalta nimetyltä raadilta. Nämä raadit ovat kansalaisraati, mediaraati, suomenruotsalaisraati, lasten raati, Martat-raati, sateenkaariväki-raati, musiikintekijöiden raati sekä taksikuskien raati.
Finaaliin pyrkivät kilpailijat julkistettiin 13. tammikuuta 2015. Kilpailussa järjestetään kolme karsintaa. Jokaisessa karsinnassa esiintyy kuusi kilpailijaa, joista kolme etenee finaaliin. Kilpailun finaali oli 28. helmikuuta 2015.
Uuden Musiikin Kilpailu 2016.
Vuoden 2016 "UMK"-kilpailijat julkistettiin 12. tammikuuta 2016. Kilpailijat jaettiin kolmeen alkukarsintaan, joista jokaisesta puhelinäänestäjät äänestävät kolme suosikkiaan finaaliin. Finaalissa kilpailijat saavat 50% äänistä katsojilta ja loput 50% kymmeneltä nimetyltä raadilta.
Uuden Musiikin Kilpailu 2017.
Vuoden 2017 "Uuden Musiikin Kilpailu" sisälsi yhden kymmenen kilpailijan finaalin. Kilpailukappaleet julkistettiin 23. marraskuuta 2016. Finaali pidettiin 28. tammikuuta Espoo Metro Areenalla.
Uuden Musiikin Kilpailu 2018.
Vuoden 2018 "Uuden Musiikin Kilpailuun" pystyi hakemaan ensimmäistä kertaa pelkällä kappaleella tai pelkkänä artistina vuoden 2017 helmikuussa järjestetyssä erillishaussa. 7. marraskuuta Saara Aalto kuitenkin valittiin edustamaan Suomea vuoden 2018 Euroviisuihin. "Uuden Musiikin Kilpailu" järjestettiin maaliskuussa 2018, mutta Aalto oli ainoa osallistuja. Hän esitti kolme kappaletta, joista yksi valittiin Suomen edustuskappaleeksi. Päätöksen teki Suomen kansa, sekä kansainväliset raadit suorassa Ylen lähetyksessä Espoon Metro Areenalta 3. maaliskuuta 2018. Kilpailukappaleet julkistettiin 8. helmikuuta, 15. helmikuuta ja 22. helmikuuta 2018.
Yleisradion tapa nostaa Saara Aalto Suomen vuoden 2018 euroviisuedustajaksi on saanut vastaansa kritiikkiä. Yle on perustellut Saara Aallon yksimielistä valintaa sillä, että muita sopivia ehdokkaita ei löytynyt ja että yleisö toivoi tunnettua artistia edustajaksi. Muun muassa musiikintekijöiden etujärjestön Suomen musiikintekijät ry:n mukaan Yle muutti "Uuden Musiikin Kilpailun" sääntöjä kesken kilpailun ja valitsi Saara Aallon euroviisuedustajaksi ilman kunnollista kilpailutusta.
Uuden Musiikin Kilpailu 2019.
Vuoden 2019 "Uuden Musiikin Kilpailu" jatkuu kutsukilpailuna, tiedotti Yle kesäkuussa 2018. Kilpailun lopullinen muoto, eli kutsutaanko mukaan yksi vai useampi artisti jätettiin kuitenkin auki. Samoin se, miten kappaleiden tekijät valitaan. Tammikuussa 2019 tiedotettiin että Suomea edustaa näyttelijä-laulaja Sebastian Rejman ja musiikkiosuudesta vastaa Darude. Kilpailun finaali järjestettiin Turun Logomossa ja se televisioitiin Ylellä 2. maaliskuuta 2019. Tällöin esitys kappaleeksi valittiin "Look Away".
Uuden Musiikin Kilpailu 2020.
Vuoden 2020 "Uuden Musiikin Kilpailussa" valittiin Suomen edustaja vuoden 2020 Eurovision laulukilpailuun Alankomaiden Rotterdamiin. Kilpailun finaali järjestettiin Tampereen Mediapoliksessa 7. maaliskuuta 2020 ja se esitettiin suorana Yle TV1 -kanavalla.
Yle ilmoitti jo toukokuussa 2019, että vuoden 2020 edustaja valitaan avoimella haulla. Vuosina 2018 ja 2019 käytetty kutsukilpailu jäi siis pois.
Avoin haku kilpailuun oli käynnissä 8. marraskuuta 2019 saakka. Kaikista hakijoista lopulliset kilpailukappaleet valitsi asiantuntijaraati. Lopulliset kilpailijat esiteltiin yleisölle 21. tammikuuta 2020. Kilpailun voitti Aksel Kankaanranta kappaleellaan "Looking Back"
Uuden Musiikin Kilpailu 2021.
Vuoden 2021 "Uuden Musiikin Kilpailussa" valittiin Suomen edustaja vuoden 2021 Eurovision laulukilpailuun Alankomaiden Rotterdamiin. Kilpailun finaali järjestettiin Tampereen Mediapoliksessa 20. helmikuuta 2021. Finaalilähetys esitettiin suorana Yle TV1 -kanavalla. Kilpailun voitti Blind Channel kappaleellaan "Dark Side"
Uuden Musiikin Kilpailu 2022.
Vuoden 2022 "Uuden Musiikin Kilpailussa" valittiin Suomen edustaja vuoden 2022 Eurovision laulukilpailuun Italian Torinoon. Kilpailun finaali järjestettiin Turun Logomossa 26. helmikuuta. Kilpailussa oli mukana seitsemän kilpailijaa, jotka julkaistiin 12. tammikuuta. Kappaleet julkaistiin tuon jälkeen yksi päivässä 13. tammikuuta alkaen. Finaalilähetys lähetettiin suorana lähetyksenä Yle TV1 -kanavalla, sekä Yle Radio Suomi, YleX ja Yle X3M -radiokanavilta. Kilpailun voitti The Rasmus kappaleellaan "Jezebel"
Uuden Musiikin Kilpailu 2023.
Vuoden 2023 "Uuden Musiikin Kilpailussa" valittiin Suomen edustaja vuoden 2023 Eurovision laulukilpailuun Ison-Britannian Liverpooliin. Kilpailun finaali järjestettiin Turun Logomossa 25. helmikuuta. Vuoden 2023 UMK-artistit olivat Keira Lundström, Benjamin Peltonen, Robin Packalen, Kuumaa, Portion Boys, Käärijä ja Lxandra. Kilpailun voitti Käärijä kappaleellaan "Cha Cha Cha"
Uuden Musiikin Kilpailu 2024.
Vuoden 2024 "Uuden Musiikin Kilpailussa" valittiin Suomen edustaja vuoden 2024 Eurovision laulukilpailuun Ruotsin Malmöön. Kilpailu järjestettiin helmikuussa 2024 Tampereen Nokia-areenalla. Vuoden 2024 UMK-artistit olivat Cyan Kicks, Sexmane, Sara Siipola, Jesse Markin, Windows95man, Sini Sabotage ja Mikael Gabriel x nublu. Kilpailun voitti Windows95Man kappaleellaan ”No Rules”.
Uuden Musiikin Kilpailu 2025.
Vuoden 2025 Uuden Musiikin Kilpailu järjestettiin 8. helmikuuta 2025 Tampereen Nokia-areenalla. Hakuprosessiin lähetettiin ennätykselliset 485 kappaletta, joista seitsemän valittiin mukaan kilpailuun. Valintaan osallistui musiikkialan ammattilaisraadin lisäksi ensimmäistä kertaa myös viisi yleisöraatia. Vuoden 2025 UMK-artistit olivat Neea River, Nelli Matula, Costee, Viivi, One Morning Left, Goldielocks, Erika Vikman. One Morning Left suljettiin myöhemmin kilpailusta sopimusrikkomuksen vuoksi Kilpailun voitti ennakkosuosikki Erika Vikman kappaleellaan ”Ich Komme”.